جان بول مارات

چان پول مارات (24 مايو 1743 - 13 يوليه 1793) بالفرنساوى : Jean-Paul Marat كان صحفى و دكتور و سياسى. بيعتبروه صحفى الثوره الفرنساويه الخصوصى و كان بيعتبر من اهم تلات شخصيات اللى كانت بتسيطر على فرنسا وقت الثوره مع روبيسپيير و دانتون. اتولد فى سويسرا ودرس الطب فى انجلترا وسافر فرنسا وعاش هناك و بعد كدا اتفقر وبقى على الحديده و ماكنش لاقى ياكل و عاش فتره فى مجارى باريس , اللى جابتله مرض جلدى فضل معاه طول عمره واللى خلاه لازم يفضل ساعات كتيره فى بانيو بسوايل معينه ولما قامت الثوره الفرنساويه اتشهر كصحفى و ساند الثوار جامد و بقى من التيار المتطرف للثوار الجاكوبين,
كان الحل عنده العنف والقتل, كان بيكتب مقال بيهاجم ناس وبيطالب باعدامهم عشان هما اعداء الناس واعداء الثوره وتانى يوم يجى الناس و الغوغاء مع نفسها و تروح تقتل الناس اللى بيهاجمها و يمثلوا بجثثهم بعد ما يقتلوهم. اتشهر مارات بغله الجامد و طلباته باعدام "اعداء الثوره". و كانت وجهة نظره "ان الوضع بايظ عشان الناس دى...عشان كدا لازم يتقتلوا..ولما يتقتلوا و الوضع يفضل زى ما هو يقولوا...اه كان لازم نقتل دول عشان الدنيا تتصلح وهكذا.....". اتقتل فى الاخر على ايد شارلوت كورداى بعد ما اتسبب و طالب بقتل الاف الناس و توليع الدنيا. بعد ما اتقتل قواد الثوره و انصاره اعتبروه شهيد و قديس, بالرغم ان اغلب الناس بتقول ان مرات هو من اسباب العنف والقتل اللى منغير اى لازمه اللى حصل فى الثوره الفرنساويه, اللى هى اكتر ثوره دمويه فى التاريخ, و مقالاته اللى كانت بتهيّج العامه والناس البسيطه اللى مش فاهميين حاجة و يخيلهوم يقتلوا ويدمروا. بيعتبر المتسبب بحكم الارهاب مع روبيسپيير.

 شوف كمان 

 الثوره الفرنساويه
 لويس الستاشر
 روبيسپيير
 شارلوت كورداى

تصنيف:مواليد 1743
تصنيف:وفيات 1793
تصنيف:مدفونين فى البانتيون
تصنيف:ثوره فرنسيه
تصنيف:صحفيين فرنساويين
تصنيف:سياسيين فرنساويين
تصنيف:ناس عاصروا الثوره الفرنساويه
تصنيف:فرنساويين سويسريين
تصنيف:متعلمين فى جامعة سانت اندروز